客誦故人劉立道梅花詩有懷用其韻以寄之
作者：李彌遜
朝代：宋

paragraphs: 桑柘如錢柳如雪，南村北村欲蠶月。
老翁飯飽摩腹行，白鷗自隨閑喚鉄。
扳花正恨顔色亁，哦公七言毛骨寒。
惜花不似愛詩苦，即遣愁海回狂瀾。
公今爲郎尚黑髮，仕路不應嗟歇滅。
江頭官閑來雁多，莫使故人書斷絕。
春風步馬芳蘭臯，思如哀鴻獨求曹。
幾時懷抱相對盡，桂漿酌斗供詩豪。